TIPCO พุ่ง 8% รับกระแส “ฟ้าทะลายโจร” ออเดอร์ทะลัก จ่อปล่อยสินค้าใหม่ครึ่งปีหลัง
TIPCO พุ่ง 8% รับกระแส “ฟ้าทะลายโจร” ออเดอร์ทะลัก เล็งปล่อยสินค้าสารสกัดขมิ้นชัน – มะขามป้อม ในช่วงครึ่งปีหลัง โบรกฯคาดธุรกิจสมุนไพรจะสามารถสร้างรายได้รวมทั้งปี 5 - 10% แนะนำ “ซื้อ”
30 ก.ค. 2564

ผู้สื่อข่าวรายงานว่าวันนี้ (30 ก.ค. 2564) ราคาหุ้นบริษัท ทิปโก้ฟูดส์ จำกัด (มหาชน) หรือ TIPCO ณ เวลา 11.30 น. อยู่ที่ระดับ 9.75 บาท เพิ่มขึ้น 0.75 บาท หรือ 8.33% โดยทำจุดสูงสุดที่ 10.40 บาท และทำจุดต่ำสุดที่ 9.70 บาท ด้วยมูลค่าการซื้อขาย 250.06 ล้านบาท

บริษัทหลักทรัพย์ เอเอสแอล จำกัด ระบุในบทวิเคราะห์ (30 ก.ค.2564) โดยประเมินต่อหุ้น TIPCO ว่าด้วยผลการดำเนินงานไตรมาส 1/2564 มีรายได้จากการขายอยู่ที่ 551 ล้านบาท ลดลง 28% จากงวดเดียวกันของปีก่อนจากธุรกิจเครื่องดื่มที่มีรายได้ลดลง 31% จากกำลังซื้อภายในประเทศที่หดตัวลงจากการแพร่ระบาดของไวรัสโควิด-19 ส่วนธุรกิจผลิตภัณฑ์จากพืช ผัก และผลไม้ลดลง 21% จากปริมาณการส่งออกที่ลดลง
อย่างไรก็ดี TIPCO ได้ขยายผลิตภัณฑ์ฟ้าทะลายโจรแคปซูลที่มีสารสกัดในปริมาณที่เหมาะสม และมีกระแสตอบรับที่ดีจนผลิตไม่ทัน นอกจากนี้ยังมีผลิตภัณฑ์ใหม่รอขึ้นทะเบียนได้แก่ สารสกัดจากขมิ้นชัน และสารสกัดจากมะขามป้อม ซึ่งพร้อมวางจำหน่ายในช่วงครึ่งปีหลัง อีกทั้งได้มีการเจรจากับร้านขายยาและโรงพยาบาลเพื่อเพิ่มช่องทางการจำหน่าย โดยคาดว่าธุรกิจผลิตภัณฑ์สมุนไพรจะสามารถสร้างรายได้ 5-10% ของรายได้รวมทั้งปีและจะเพิ่มขึ้นอีกในปี ทั้งนี้ยังคงแนะนำ “ซื้อ”